
Előterjesztés: Zalakaros Város Önkormányzata Képviselőtestülete 2022. február 10-én tartandó ülésére

Napirend címe: Tanyagondnoki szolgálat 

Készítette: Bányai Edit, jegyzői asszisztens	

Tisztelt Képviselőtestület!

A Zalakarosi Család- és Gyermekjóléti Szolgálat vezetője az előterjesztés melléklete szerinti megkeresésében tanyagondnoki szolgálat kialakítására tett javaslatot, miután a külterületi városrészeken élő családoktól több megkeresés kapott, a gyermekek intézményekbe (óvoda/iskola) történő szállításával kapcsolatosan azzal, hogy a tanyagondnoki szolgálat nem csak a gyermekek szállításában, hanem a fenntartó önkormányzat által alkotott rendeletében meghatározott egyéb feladatokat lásson el (egészségügyi ellátáshoz való hozzájutás biztosítása, gyógyszerkiváltás, kapcsolattartás segítése stb.). Megjegyzésként előadjuk, hogy a Nagykanizsai tankerülettel való kapcsolat felvételét tartjuk elsődlegesnek az iskolaköteles korú gyermekszállítás kérődésben. A szolgálat működésének jogszabályi pénzügyi hátteréről röviden: Magyarország központi költségvetéséről szóló törvényben normatív támogatást biztosít. A falu- és tanyagondnoki szolgálat létrehozásának feltételeit a Szociális igazgatásról és szociális ellátásokról szóló 1993. évi III. törvény, valamint a személyes gondoskodást nyújtó szociális intézmények szakmai feladatairól és működési feltételeiről szóló 1/2000.(I.7.) számú SzCsM rendelet szabályozza. Falugondoki szolgáltatás nyolcszáz lakosnál kisebb településen, míg tanyagondnoki szolgáltatás legalább hetven és legfeljebb négyszáz lakosságszámú – külön jogszabályban meghatározott – külterületi vagy egyéb belterületi lakott helyen működtethető. A szolgálat létrehozásának jogszabályi feltétele tanyagondok foglalkoztatása. Tanyagondnoki munkakörben csak olyan személy foglalkoztatható, akit a foglalkoztatás kezdő időpontjában a munkáltató bejelentett a munkakör betöltéséhez szükséges falu- és tanyagondnoki alapképzésre, és azt a munkakör betöltője a foglalkoztatás kezdő időpontjától számított egy éven belül elvégzi. (ezen felül a munkakör betöltéséhez a középfokú végzettség nem alapfeltétel) A kötelezően elvégzendő képzés időtartama 170 óra. 2021. évben a képzés díja átlagosan 185.000, - Ft volt, mely nem tartalmazza a jelentkezési díjat (10.000, - Ft és 20.000, - Ft közötti összeg) illetve az esetlegesen igénybe veendő szállás és étkezés díját. Az ellátandó feladatokhoz elengedhetetlen eszköze a tanyagondoki busz, melynek beszerzésére a Magyar Falu program keretén belül meghirdetett pályázat ad lehetőséget. A támogatás vissza nem térítendő,100 %-os támogatási intenzitású támogatásnak minősül és 100 %-ban előfinanszírozással történik. Saját forrás nem feltétel. A szolgáltatás ellátáshoz normatív támogatás igényelhető, ennek összege 382.550, - Ft / hónap. Feltétele a meglévő működési engedély. A támogatást május és október hónapban lehet igényelni. Ha a működési engedélyt az önkormányzat júniusban kapja meg, akkor októberben lehet az igényt benyújtani, de a támogatást a működési engedély érvényességétől számítják, így a támogatás június hónaptól visszamenőleg kerül megállapításra. Általánosan a támogatás nem fedi le a szolgálatra fordítandó összes költséget, a többletet a szociális keretből lehet kiegészíteni, esetleg pályázati forrásokat igényelni. A tanyagondok (tanfolyam elvégzése után) szociális ágazati pótlékban is részesül. 

Határozati javaslat:

A Képviselőtestület
A: 
1. megismerte a Zalakarosi Család- és Gyermekjóléti Szolgálat vezetője tanyagondnoki szolgálat kialakítása tárgyú megkeresését.
2. A működtetéshez szükséges pénzügyi, személyi és tárgyi feltételek biztosításának hiánya miatt jelenleg nem áll módjában a tanyagondnoki szolgálat létrehozásában való közreműködés.
B:
       A képviselőtestület támogatja a Tanyagondnoki szolgálat létrehozását azzal, hogy a 
       működtetéshez szükséges pénzügyi, személyi és tárgyi feltételek biztosításának 
       lehetőségeit meg kell vizsgálni. A pontos adatok ismeretében a testület újra tárgyalja a 
       szolgálat kialakításának lehetőségét.


Határidő:             2022. április 30.
Felelős:                Novák Ferenc polgármester
Operatív felelős:  Bányai Edit, jegyzői asszisztens	

Zalakaros 2022. január 31.						

		
Novák Ferenc
 polgármester



Gazdasági Bizottság határozata:

A bizottság a tanyagondnoki szolgálat napirend kapcsán javasolja a képviselőtestület számára az előterjesztés szerinti határozati javaslat „B” verziójának elfogadását.  

